ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3329/97 υποβολή: Christoph Konrad (PPE) προς το Συμβούλιο (23 Οκτωβρίου 1997)

Θέμα: Παραβίαση του Ευρωπαοκού Δικαίου από την Ιταλική Δημοκρατία

1. Παραβιάζει η ιταλική νομοθεσία το Δίκαιο της ΕΕ, όταν ένας πολίτης της Ένωσης (ανεξάρτητα από τη χώρα καταγωγής) χρειάζεται να παρουσιάσει πιστοποιητικό τόπου κατοικίας στην Ιταλία, για να μπορέσει να ταξινομήσει ένα όχημα;

2. Παραβιάζει η ιταλική νομοθεσία το Δίκαιο της ΕΕ, όταν ένας Ιταλός πολίτης, ο οποίος είναι καταχωρημένος στον κατάλογο «AIRE» (για τους ιταλούς πολίτες που ζουν στο εξωτερικό - αλλά έχει μια επιχείρηση στην Ιταλία - δεν μπορεί να ταξινομήσει ένα όχημα στην Ιταλία χωρίς να έχει πιστοποιητικό τόπου διαμονής;

Απάντηση (26 Ιανουαρίου 1998)

Δεν είναι της αρμοδιότητας του Συμβουλίου να κρίνει εάν η ιταλική νομοθεσία για τις πινακίδες των αυτοκινήτων είναι σύμφωνη με τη Συνθήκη ΕΚ.

Η συνθήκη αναθέτει αυτό το έργο στην Επιτροπή και στο Δικαστήριο (βλ. σχετικώς, τα άρθρα 155 και 164 της Συνθήκης).
ΓΡΑΠΤΗ ΕΡΩΤΗΣΗ E-3534/97 υποβολή: Αλέξανδρος Αλαβάνος (GUE/NGL) προς την Επιτροπή (12 Νοεμβρίου 1997)

Θέμα: Συμμετοχή της Τράπεζας Εργασίας σε προγράμματα του Κοινωνικού Ταμείου

Στην απάντηση που έδωσε η Επιτροπή στην ερώτησή μου Ρ-3140/97 ((ΕΕ C 102, 3.4.1998, 166. )), άφησε αναπάντητο το ερώτημά μου αν η Τράπεζα Εργασίας μετέχει σε κοινοτικά προγράμματα και ειδικότερα σε προγράμματα του Κοινωνικού Ταμείου για εκπαίδευση και εξειδίκευση του προσωπικού της. Παρακαλώ την Επιτροπή να απαντήσει στο ανωτέρω ερώτημα και ακόμα, εφόσον η Τράπεζα συμμετείχε σε τέτοια προγράμματα, ποια ήταν τα ποσοστά συμμετοχής ανδρών και γυναικών σε αυτά, τα τελευταία 3 χρόνια;

Τέλος, στην απάντηση της η Επιτροπή, αναφερόμενη στην παραβίαση που έθιγε η ίδια ερώτηση Ρ-3140/97 απάντησε ότι «.... ακόμη και αν πρόκειται για παράβαση, αποτελεί την πράξη μιας ιδιωτικής επιχείρησης και συνεπώς δεν δικαιολογείται μια άμεση παρέμβαση εκ μέρους της Επιτροπής». Ερωτάται λοιπόν η Επιτροπή, με ποια διαδικασία παρεμβαίνει στον ιδιωτικό τομέα (Τράπεζα Εργασίας) σε περίπτωση που παραβιάζει την κοινοτική νομοθεσία, όταν μάλιστα συμμετέχει σε προγράμματα που χρηματοδοτούνται από την Ευρωπαϊκή Ένωση; Σ'αυτή την περίπτωση, δεν έχει την υποχρέωση ο ιδιωτικός τομέας να τηρεί την νομοθεσία της Ευρωπαϊκής Ένωσης από την οποία χρηματοδοτούνται προγράμματά του;

Απάντηση του κ. Flynn εξ ονόματος της Επιτροπής (12 Δεκεμβρίου 1997)

Η Επιτροπή επιθυμεί να ενημερώσει το αξιότιμο μέλος ότι, στο πλαίσιο των προγραμμάτων του ευρωπαϊκού κοινωνικού ταμείου (ΕΚΤ), η διαχείριση των επιμέρους σχεδίων ανήκει στην αρμοδιότητα των εθνικών διοικητικών υπηρεσιών κάθε κράτους μέλους.

Η Επιτροπή ζήτησε από το ελληνικό Υπουργείο Εργασίας να παράσχει τις σχετικές πληροφορίες. Σύμφωνα με τις διαβιβασθείσες πληροφορίες, κατά το 1995 χρηματοδοτήθηκε μια ενέργεια κατάρτισης για 28 άτομα από το διευθυντικό προσωπικό της «Τράπεζας Εργασίας», τα 3 από τα οποία ήταν γυναίκες. Το συνολικό κόστος ήταν 20.400.000 δρχ. (περίπου 60.000 ECU) και η συμμετοχή του ΕΚΤ ανήλθε σε 7.650.000 δρχ (περίπου 25.000 ECU).

Δεν υπάρχουν στοιχεία για ανωμαλίες ως προς τον τρόπο εφαρμογής της ενέργειας αυτής ή σχετικά με παράβαση του κοινοτικού δικαίου.
ΓΡΑΠΤΗ ΕΡΩΤΗΣΗ P-3725/97 υποβολή: Christof Tannert (PSE) προς την Επιτροπή (12 Νοεμβρίου 1997)

Θέμα: Δυνατότητα «ανάγνωσης» των μελλοντικών χαρτονομισμάτων ΕΥΡΩ από τους τυφλούς

Μπορεί η Επιτροπή να ανακοινώσει, εάν η διαμόρφωση των χαρτονομισμάτων του ΕΥΡΩ θα λαμβάνει υπόψη τις ανάγκες και τα συμφέροντα των ατόμων με ασθενή όραση και των τυφλών;

Απάντηση του κ. de Silguy εξ ονόματος της Επιτροπής (16 Δεκεμβρίου 1998)

Βάσει του άρθρου 4.2 του κανονισμού λειτουργίας του, το Ευρωπαϊκό Νομισματικό Ίδρυμα (ΕΝΙ) είναι αρμόδιο για την τεχνική προετοιμασία των χαρτονομισμάτων που θα εκδίδονται σε ευρώ.

Η Επιτροπή είναι ωστόσο σε θέση να πληροφορήσει το Αξιότιμο Μέλος του Κοινοβουλίου ότι ο Ευρωπαϊκός Σύλλογος Τυφλών συνεργάστηκε για τον σχεδιασμό και την έκδοση των χαρτονομισμάτων σε ευρώ από το ΕΝΙ.

Το ΕΝΙ εξέδωσε στις 13 Δεκεμβρίου 1996 ένα ανακοινωθέν τύπου με τίτλο «Το ευρώ και οι τυφλοί και έχοντες προβλήματα όρασης» στο οποίο περιγράφονται οι τεχνικές προδιαγραφές προκειμένου να ανταποκρίνονται τα χαρτονομίσματα στις ανάγκες των τυφλών και των εχόντων προβλήματα όρασης. Οι τεχνικές αυτές προδιαγραφές περιλαμβάνουν διαφορές στο μέγεθος και το χρώμα, ευδιάκριτους αριθμούς τοποθετημένους στο ίδιο μέρος για όλα τα χαρτονομίσματα για να γίνονται καλύτερα αντιληπτή η ονομαστική τους αξία και σύμβολα που αναγνωρίζονται με την αφή.
ΓΡΑΠΤΗ ΕΡΩΤΗΣΗ P-3618/97 υποβολή: Carmen Dνez de Rivera Icaza (PSE) προς την Επιτροπή (10 Νοεμβρίου 1997)

Θέμα: Σπουδές μουσικής στα πανεπιστήμια

Σε ορισμένα κράτη μέλη, δεν προβλέπονται σπουδές πανεπιστημιακού επιπέδου για κάποιες τέχνες όπως η μουσική. Θα μπορούσε η Επιτροπή να μας πληροφορήσει εάν προτίθεται να ενθαρύνει την ενσωμάτωση κύκλων ανώτερων σπουδών μουσικής στα πανεπιστήμια των διαφόρων κρατών μελών της Ευρωπαϊκής Ένωσης;

Απάντηση της κας Cresson εξ ονόματος της Επιτροπής (11 Δεκεμβρίου 1997)

Το αξιότιμο μέλος του Κοινοβουλίου γνωρίζει σίγουρα ότι η δομή και η λειτουργία των εκπαιδευτικών συστημάτων των κρατών μελών είναι αποκλειστική ευθύνη των ιδίων των κρατών μελών και ότι η Επιτροπή δεν έχει εξουσία παρέμβασης στην τροποποίησή τους.

Θα πρέπει βέβαια να επισημάνουμε ότι η Επιτροπή καλείται να παρέμβει στον εκπαιδευτικό τομέα μέσω της ενθάρρυνσης της συνεργασίας μεταξύ των κρατών μελών, κάτι που θα μπορούσε να συμβεί και στην περίπτωση των ανώτερων μουσικών σπουδών.

Πιο συγκεκριμένα, το πρόγραμμα Socrates/Erasmus περιλαμβάνει μια νέα πρωτοβουλία στο πλαίσιο του τίτλου «θεματικά δίκτυα», μεταξύ των οποίων περιλαμβάνεται και το δίκτυο «Τέχνες-μουσική». Το δίκτυο αυτό απαρτίζεται από ένδεκα κράτη μέλη, την Ισλανδία, τη Νορβηγία και τρεις χώρες της ανατολική και κεντρικής Ευρώπης. Σε όλες αυτές τις χώρες, η μουσική αποτελεί μέρος της τριτοβάθμιας εκπαίδευσης.

Τα συγκεκριμένα δίκτυα έχουν στόχο την απογραφή της κατάστασης στον τομέα σπουδών, τη βελτίωση του επιπέδου της παρεχόμενης παιδείας και τον εντοπισμό και τη διάδοση των παραδειγμάτων καλής πρακτικής. Σε αυτό το πλαίσιο, είναι βέβαιο ότι, μέσω της συνεργασίας μεταξύ πανεπιστημιακών ιδρυμάτων, η δράση Socrates/Erasmus θα μπορούσε να έχει ευεργετικά αποτελέσματα για τα κράτη μέλη στα οποία οι μουσικές σπουδές δεν αποτελούν ακόμη μέρος της πανεπιστημιακής εκπαίδευσης.
ΓΡΑΠΤΗ ΕΡΩΤΗΣΗ E-3592/97 υποβολή: Yves Verwaerde (PPE) προς την Επιτροπή (13 Νοεμβρίου 1997)

Θέμα: Απολογισμός του Plan Impact 1989-1995

Θα ήθελα να μου γνωστοποιήσει η Επιτροπή τον Απολογισμό του Plan Impact, σχέδιο δράσης για τη δημιουργία μιας αγοράς υπηρεσιών παροχής πληροφοριών και ενίσχυσης της ανταγωνιστικότητας της ευρωπαϊκής βιομηχανίας υπηρεσιών παροχής πληροφοριών.

Απάντηση του Κ. Bangemann εξ ονόματος της Επιτροπής (18 Δεκεμβρίου 1997)

Έχει εκπονηθεί, από ανεξάρτητους εξωτερικούς εμπειρογνώμονες, μια τελική έκθεση αξιολόγησης ενός πρoγράμματος δημιουργίας μιας εσωτερικής αγοράς υπηρεσιών πληροφορικής ((ΕΕ Αριθ L 377, 31.12.1991 - Σε συμφωνία με το άρθρο 6 της Απόφασης του Συμβουλίου 91/691/ΕΟΚ, της 12 Δεκεμβρίου 1991. )). Τίτλος της έκθεσης είναι «Final evaluation report of the EC Impact programme», στην οποία και ανακεφαλαιώνονται τα αποτελέσματα του προγράμματος εφαρμογής. Η έκθεση υπεβλήθη στο Κοινοβούλιο και το Συμβούλιο, με μία ανακοίνωση της Επιτροπής ((COM 96/273. )).
ΓΡΑΠΤΗ ΕΡΩΤΗΣΗ E-3197/97 υποβολή: Anita Pollack (PSE) προς την Επιτροπή (16 Οκτωβρίου 1997)

Θέμα: Εκπαίδευση σε θέματα περιβάλλοντος

Μπορεί η Επιτροπή να μας πει ποιές πιστώσεις, εάν υπάρχουν, και δυνάμει ποιών κονδυλίων του προϋπολογισμού, προορίζονται για εκπαίδευση σε θέματα περιβάλλοντος σε χώρες όπως η Ινδία, το Μπαγκλαντές και το Νεπάλ;

Εάν υπάρχουν τέτοιες πιστώσεις, μπορεί να μας διευκρινίσει για ποιούς ακριβώς σκοπούς χρησιμοποιούνται;

Απάντηση του κ. Μarin εξ ονόματος της Επιτροπής (4 Νοεμβρίου 1997)

Δεν υπάρχει ειδικό κονδύλιο του προϋπολογισμού διαθέσιμο μόνο για την περιβαλλοντολογική εκπαίδευση στις αναπτυσσόμενες χώρες, όπως είναι το Μπαγκλαντές, η Ινδία και το Νεπάλ.

Ωστόσο, οι εκπαιδευτικές δραστηριότητες που αφορούν το περιβάλλον μπορούν να χρηματοδοτούνται από το κονδύλιο του προϋπολογισμού Β7-6200 που καλύπτει τη συνεργασία στον τομέα του περιβάλλοντος. Ο κανονισμός του Συμβουλίου (ΕΚ) αριθ. 722/97 της 24ης Απριλίου 1997 για τα περιβαλλοντολογικά μέτρα στις αναπτυσσόμενες χώρες στο πλαίσιο της αειφόρου ανάπτυξης ((ΕΕ L 108 της 25.4.1997. )) έχει καθιερώσει το νομικό πλαίσιο αυτού του κονδυλίου του προϋπολογισμού. Αντιπροσωπεύει 15 εκατ. ECU μόνο για το 1997. Μέχρι σήμερα, δεν έχουν χρηματοδοτηθεί εκπαιδευτικές δραστηριότητες που αφορούν το περιβάλλον και δεν έχουν ληφθεί αιτήσεις. Ωστόσο, στην περίπτωση που τέτοιες αιτήσεις υποβληθούν στην Επιτροπή, θα εξεταστούν όπως πρέπει στο πλαίσιο των προσανατολισμών και των κατευθυντηρίων γραμμών της Επιτροπής.
ΓΡΑΠΤΗ ΕΡΩΤΗΣΗ E-2357/97 υποβολή: Leonie van Bladel (UPE) προς το Συμβούλιο (18 Iουλίου 1997)

Θέμα: Η σκοπιμότητα ενός απεσταλμένου της Ευρωπαϊκής Ένωσης για την Κίνα και τις Χώρες ΑSEAN

Μπορεί να επιβεβαιώσει το Συμβούλιο ότι θεωρεί το σεβασμό των ανθρωπίνων δικαιωμάτων ως ένα σημαντικό μέσο άσκησης εξωτερικής πολιτικής και εν γένει ως μέσο προώθησης της σταθερότητας ανά τον κόσμο;

Πιστεύει το Συμβούλιο ότι ο σεβασμός των ανθρωπίνων δικαιωμάτων χρήζει ταυτόχρονης προώθησης στην Αφρική, την Λατινική Αμερική και την Ασία;

Κρίνει το Συμβούλιο ότι το τεράστιο συμφέρον που αποκομίζουν οι χώρες της Ευρωπαϊκής Ένωσης από την ταχεία οικονομική ανάπτυξη των αγορών στην Κίνα και τις Χώρες ASEAN ως ένα λόγο πρόσδοσης μικρότερου βάρους στο σεβασμό των ανθρωπίνων δικαιωμάτων στις εν λόγω περιοχές;

Συμμερίζεται το Συμβούλιο την άποψη ότι ούτε η άποψη του Συμβουλίου, ούτε τα επανειλημμένα ψηφίσματα κατεπείγοντος του Ευρωπαϊκού Κοινοβουλίου σχετικά με το σεβασμό των ανθρωπίνων δικαιωμάτων στις εν λόγω περιοχές πτόησαν τις αρχές των χωρών αυτών ώστε να αλλάξουν την πολιτική τους;

Είναι διατεθειμένο το Συμβούλιο, βάσει ρεαλιστικών στοιχείων με στόχο την προώθηση της σταθερότητας στην εν λόγω περιοχή, να εξετάσει εάν η αποστολή ειδικού απεσταλμένου της Ευρωπαϊκής Ένωσης τόσο στην Κίνα όσο και τις Χώρες ASEAN, είναι δυνατόν να οδηγήσει σε βελτίωση των σχέσεων της Ευρωπαϊκής Ένωσης και του Ευρωπαϊκού Κοινοβουλίου με τις εν λόγω χώρες, συμβάλλοντας έτσι έμμεσα στον καλύτερο σεβασμό των ανθρωπίνων δικαιωμάτων;

Απάντηση (16 Φεβρουαρίου 1998)

Η Αξιότιμη Κυρία Βουλευτής διαπιστώνει ορθώς στην ανάλυσή της ότι η ανάπτυξη και εδραίωση της Δημοκρατίας και του κράτους δικαίου, ο σεβασμός προς τα ανθρώπινα δικαιώματα και οι θεμελιώδεις ελευθερίες είναι εκ των βασικών στοιχείων της κοινής εξωτερικής πολιτικής και πολιτικής ασφαλείας, την οποία ασκεί η 'Ενωση βάσει του άρθρου Ι.1 της Συνθήκης για την Ευρωπαϊκή 'Ενωση.

Την ανωτέρω αρχή εφαρμόζει η 'Ενωση προς όλα τα μήκη και πλάτη της γης, και δεν παραλείπει να αποδοκιμάζει ρητώς τις παραβιάσεις ανθρωπίνων δικαιωμάτων όπου και αν συμβαίνουν.

Με στόχο την περαιτέρω προαγωγή των ανθρωπίνων δικαιωμάτων στην Κίνα, και τις Χώρες ASEAN, η Ευρωπαϊκή 'Ενωση, έχει αναλάβει διάλογο σχετικά με τα ανθρώπινα δικαιώματα με πολλούς αρμόδιους φορείς. Με τις κινεζικές αρχές ειδικότερα ήδη από το 1995, έχει αρχίσει διάλογο για το θέμα σε επίπεδο εμπειρογνωμόνων. Η πλέον πρόσφατη συνάντηση έλαβε χώρα την 1η και 2 Δεκεμβρίου 1997, στο Πεκίνο. Η Ευρωπαϊκή Ένωση προσπαθεί να επιτύχει απτές βελτιώσεις στην κατάσταση των ανθρωπίνων δικαιωμάτων στην Κίνα μέσω εποικοδομητικού διαλόγου και ενεργού συνεργασίας στον τομέα αυτόν.

Τέλος, το Συμβούλιο θα ήθελε να επιστήσει την προσοχή της κας βουλευτή στις θετικότατες πρωτοβουλίες ορισμένων κρατών μελών για μεγαλύτερη διεθνή συνειδητοποίηση των προβλημάτων που άπτονται των ανθρωπίνων δικαιωμάτων (σεμινάρια, συνέδρια, ανταλλαγές εμπειρογνωμόνων, κλπ).
ΓΡΑΠΤΗ ΕΡΩΤΗΣΗ E-3199/97 υποβολή: Roberta Angelilli (NI) προς την Επιτροπή (16 Οκτωβρίου 1997)

Θέμα: Αναγνώριση της ιταλικής ιατρικής ειδικότητας του «χειρούργου επειγόντων περιστατικών»

Η Οδηγία 93/16/ΕΟΚ ((ΕΕ L 165 της 7.7.1993, σελ. 1 )) θεσπίζει τους κανόνες που στοχεύουν στη διασφάλιση της ελεύθερης κυκλοφορίας των ιατρών καθώς και της αμοιβαίας αναγνώρισης των διπλωμάτων μεταξύ κρατών μελών. Ειδικότερα, η εν λόγω οδηγία, διευκρινίζει τους τίτλους και τα διπλώματα που τα κράτη μέλη οφείλουν να αναγνωρίζουν στην επικράτειά τους και θεσπίζει (στο άρθρο 9) τους κανόνες που αφορούν στην αναγνώριση ειδικοτήτων που δεν υφίστανται σε τουλάχιστον δύο κράτη μέλη.

Στην Ιταλία υπάρχει η ειδικότητα του «χειρούργου επειγόντων περιστατικών», το γνωστικό αντικείμενο της οποίας άλλαξε, μετά την έναρξη της ισχύος της οδηγίας, προκειμένου να συνάδει με τις ισχύουσες διατάξεις. Παρά το γεγονός αυτό, φαίνεται πως μέχρι σήμερα η ιταλική νομοθεσία δεν περιλαμβάνει διατάξεις που επιτρέπουν την αναγνώριση σε άλλα κράτη μέλη τωνκατόχων διπλωμάτων «χειρούργου επειγόντων περιστατικών».

1. Προτίθεται άραγε η Επιτροπή να επιβεβαιώσει πως η Ιταλία δεν μερίμνησε για την προσήκουσα μεταφορά της Οδηγίας 93/16/ΕΟΚ, τουλάχιστον σε ότι αφορά την ειδικότητα του «χειρούργου επειγόντων περιστατικών»;

2. Σε καταφατική περίπτωση, ποιές πρωτοβουλίες σκοπεύει να αναλάβει η Επιτροπή;

3. Η πρόσφατη τροποποίηση της Οδηγίας 93/16/ΕΟΚ, που εγκρίθηκε στις 28 Ιουλίου 1997, μπορεί να μεταβάλει την κατάσταση κατά κάποιον τρόπο;

4. Συμφωνεί άραγε η Επιτροπή, με βάση τα προαναφερθέντα, ότι η Ιταλία παραβαίνει και το άρθρο 59 της Συνθήκης;

Απάντηση του κ. Monti εξ ονόματος της Επιτροπής (25 Νοεμβρίου 1997)

1. και 2. Όχι. Δεδομένου ότι η ειδικότητα χειρούργου επειγόντων περιστατικών δεν περιλαμβάνεται στην οδηγία 93/16/ΕΟΚ, το ζήτημα της ενσωμάτωσης δεν τίθεται. Σε περίπτωση μετακίνησης ιατρού-χειρούργου επειγόντων περιστατικών, τα δικαιώματά του πρέπει να εξετασθούν βάσει του άρθρου 8. Στην περίπτωση αυτή, εναπόκειται στο κράτος μέλος υποδοχής να συγκρίνει την κατάρτιση που ο εν λόγω ιατρός έχει λάβει στο κράτος μέλος προέλευσης ή καταγωγής με τους όρους κατάρτισης που το εν λόγω κράτος μέλος έχει θεσπίσει για την ίδια ειδικότητα. Ενδεχομένως, το κράτος μέλος υποδοχής μπορεί να λάβει μέτρα αντιστάθμισης.

3. Η πρόσφατη τροποποίηση της Οδηγίας αποσκοπούσε στο να εισάγει διαδικασία επιτροπολογίας για την τροποποίηση των καταλόγων ιατρικών ειδικοτήτων που περιλαμβάνονται στα άρθρα 5 και 7 καθώς και των αντίστοιχων ελάχιστων περίοδων κατάρτισης που αναφέρονται στα άρθρα 26 και 27. Η διαδικασία επι τροπολογίας είναι μια απλουστευμένη νομοθετική διαδικασία που αντικαθιστά τη συνήθη νομοθετική διαδικασία και επιτρέπει την τακτική και ταχεία προσαρμογή των προαναφερθέντων καταλόγων και χρονικών περιόδων. Με την εφαρμογή της διαδικασίας επιτροπολογίας μπορεί όντως να μεταβληθεί η σημερινή κατάσταση.

4. Για τους λόγους που αναφέρονται στα σημεία 1, 2 και 3, και με βάση τα πληροφοριακά στοιχεία που είναι σήμερα διαθέσιμα, η Επιτροπή θεωρεί ότι η επικρατούσα στην Ιταλία κατάσταση δεν είναι αντίθετη με το άρθρο 59 της συνθήκης.
ΓΡΑΠΤΗ ΕΡΩΤΗΣΗ E-3368/97 υποβολή: Kirsi Piha (PPE) προς την Επιτροπή (22 Οκτωβρίου 1997)

Θέμα: Εξασφάλιση χρηματοδότησης για την διεύρυνση

Στο αφορόν τη χρηματοδότηση της διεύρυνσης μέρος του εγγράφου «Agenda 2000» της Επιτροπής, διαπιστώνεται ότι η χρηματική συμβολή των νυν κρατών μελών στην κάλυψη των εξόδων της διεύρυνσης δεν πρέπει να υπερβαίνει το 1,27% του ΑΕΠ τους. Παρόλο που και η ισχυρή οικονομική ανάπτυξη συμβάλλει στην αύξηση των δυνατοτήτων χρηματοδότησης δράσεων οι οποίες αποβλέπουν στην διαρθρωτική ανανέωση της κοινοτικής πολιτικής στον τομέα των ενισχύσεων, η πεποίθηση περί επάρκειας του σημερινού επιπέδου των κονδυλίων χρηματοδότησης φαίνεται υπερβολικά αισιόδοξη.

Οι πρόσφατες συζητήσεις τόσο στο Συμβούλιο όσο και στο Ευρωπαϊκό Κοινοβούλιο επιβεβαιώνουν το γεγονός ότι οι διαπραγματεύσεις προσχώρησης δεν πρόκειται να αρχίσουν ακριβώς στη μορφή «5 + 1» που έχει προτείνει η Επιτροπή. Γι' αυτό και το πρόγραμμα συνολικής χρηματοδότησης σε μεσοπρόθεσμη και μακροπρόθεσμη βάση αναμένεται να μεταβληθεί σημαντικά εν σχέσει με τις σημερινές εκτιμήσεις της Επιτροπής.

Αναφορικά με τα ανωτέρω, ερωτώ: Πιστεύει η Επιτροπή ότι το πλαίσιο της συνολικής χρηματοδότησης θα παραμείνει, υπό οποιεσδήποτε συνθήκες, στα προταθέντα στο έγγραφο «Agenda 2000» πλαίσια; Με ποιους τρόπους έχει προετοιμασθεί, ή πρόκειται να προετοιμασθεί, η Επιτροπή για το ενδεχόμενο να αποδειχθεί αργότερα ότι οι πραγματοποιηθείσες εκτιμήσεις σχετικά με το συνολικό ύψος της απαιτουμένης χρηματοδότησης ήταν υπερβολικά αισιόδοξες;

Απάντηση του κ. Liikanen εξ ονόματος της Επιτροπής (9 Δεκεμβρίου 1997)

Στην ανακοίνωση «Agenda 2000» ((COM (97) 2000. )), η Επιτροπή έδειξε με ποιες προϋποθέσεις και σε ποιες περιπτώσεις θεωρεί δυνατή τη χρηματοδότηση τόσο της ανάπτυξης των κοινοτικών πολιτικών όσο και την ένταξη των πρώτων υποψήφιων χωρών, χωρίς να σημειωθεί υπέρβαση του ισχύοντος ανώτατου ορίου των ιδίων πόρων 1,27% του ακαθάριστου εθνικού προϊόντος (ΑΕΠ) διατηρώντας, παράλληλα, ένα διαθέσιμο περιθώριο κάτω από το εν λόγω ανώτατο όριο. Δεδομένου ότι η οροφή αυτή προσδιορίζεται στην κλίμακα του συνόλου της Κοινότητας, όταν έλθει η στιγμή θα εφαρμοστεί στο ΑΕΠ της διευρυμένης Κοινότητας.

Εντούτοις, ο συνολικός πίνακας του δημοσιονομικού πλαισίου που παρουσιάστηκε στην ανακοίνωση «Agenda 2000» στηρίζεται σε ορισμένες υποθέσεις εργασίας όσον αφορά τους όρους της διεύρυνσης (αριθμός χωρών, ημερομηνία της προσχώρησης, διαδικαστικές λεπτομέρειες). Βασίζεται κυρίως στην υπόθεση της προσχώρησης, το 2002, πέντε υποψήφιων χωρών της Κεντρικής και Ανατολικής Ευρώπης και της Κύπρου. Αν η διεύρυνση πραγματοποιηθεί με ουσιαστικά διαφορετικούς όρους σε σχέση με εκείνους που έχουν προβλεφθεί από την Επιτροπή, τα προβλεπόμενα στο δημοσιονομικό μέρος της ανακοίνωσης «Agenda 2000» ποσά θα μπορούσαν να προσαρμοστούν κατά συνέπεια.
ΓΡΑΠΤΗ ΕΡΩΤΗΣΗ E-3510/97 υποβολή: Leonie van Bladel (UPE) προς το Συμβούλιο (14 Νοεμβρίου 1997)

Θέμα: Διακρίσεις εις βάρος ηλικιωμένων ατόμων και ατόμων με ιδιαίτερες ανάγκες εκ μέρους των τοπικών αρχών στην Ευρώπη

1. Στη συνοικία όπου βρίσκεται το Δικαστήριο της Χάγης, στις Κάτω Χώρες, στη γωνία της Molenstraat και της Prinsestraat, όλη η κυκλοφορία, συμπεριλαμβανομένης της κυκλοφορίας των πεζών, καταγράφεται από το δήμο με βιντεοκάμερες, στο πλαίσιο της απόφασης να απαγορευθεί η κυκλοφορία των μηχανοκίνητων οχημάτων σε ένα μέρος της πόλης. Διαπιστώνεται όμως ότι οι οθόνες παρακολουθούνται επίσης από ιδιώτες, ήτοι μέλη του προσωπικού του Parkhotel, τα οποία μόνο σε ορισμένα οχήματα που οι ίδιοι επιλέγουν επιτρέπουν να κυκλοφορήσουν στις κλειστές αρτηρίες, μεταξύ 11.30 και 5.30 μ.μ. Ως συνέπεια τούτου μόνο οι πελάτες του Parkhotel και του Paleishotel μπορούν να χρησιμοποιήσουν ταξί. Συμμερίζεται το Συμβούλιο την άποψη ότι πρόκειται, εκ μέρους των τοπικών αρχών της Χάγης, για κατάφωρη διακριτική μεταχείριση των πολιτών εν γένει και ιδιαίτερα των ατόμων με ειδικές ανάγκες και των ηλικιωμένων ατόμων που δεν έχουν ως προορισμό το Parkhotel και το Paleishotel;

2. Είναι διατεθειμένο το Συμβούλιο να ζητήσει από την Επιτροπή να προτείνει οδηγία μέσω της οποίας, το δικαίωμα των πολιτών εν γένει και των ηλικιωμένων ατόμων και των ατόμων με ειδικές ανάγκες ειδικότερα, να κυκλοφορούν στους δημόσιους δρόμους, δεν θα μπορεί σε καμία περίπτωση να επαφεθεί στην ευχέρεια ιδιωτών;

Απάντηση (26 Ιανουαρίου 1998)

O αξιότιμος κύριος βουλευτής κατανοεί ότι το Συμβούλιο δεν μπορεί να γνωρίζει τα ιδιαίτερα συμβάντα που αναφέρει στην ερώτησή του και τα οποία αφορούν προφανώς μια κατάσταση σε τοπική κλίμακα από την οποία είναι δύσκολο να συναχθούν γενικά συμπεράσματα για το σύνολο της επικράτειας της Ευρωπαϊκής 'Ενωσης.

'Οσον αφορά ειδικότερα τα προβλήματα κυκλοφορίας ατόμων με ειδικές ανάγκες, το Συμβούλιο υπενθυμίζει ότι προσδίδει σε αυτά μεγάλη σημασία. Σχετικά με το θέμα αυτό, εφιστάται η προσοχή του αξιότιμου κ. βουλευτή σε δύο κείμενα: το ψήφισμα σχετικά με την ισότητα των ευκαιριών για τα άτομα με ειδικές ανάγκες (20.12.96, ΕΕ C 12/97) και τη σύσταση σχετικά με δελτίο στάθμευσης για άτομα με ειδικές ανάγκες η οποία πρόκειται να εκδοθεί προσεχώς από το Συμβούλιο.
ΓΡΑΠΤΗ ΕΡΩΤΗΣΗ E-3737/97 υποβολή: Yves Verwaerde (PPE) προς την Επιτροπή (21 Νοεμβρίου 1997)

Θέμα: Πρόγραμμα ΜΕDA-Δημοκρατία

Μπορεί η Ευρωπαϊκή Επιτροπή να παράσχει πληροφορίες όσον αφορά το στάδιο στο οποίο βρίσκεται η καθιέρωση των εκτελεστικών κανόνων του ως άνω κοινοτικού προγράμματος.

Φαίνεται ότι η καταβολή των επιδοτήσεων στα επιλεχθέντα κατά το έτος 1997 σχέδια, δεν μπορεί να πραγματοποιηθεί πριν να καθορισθούν οι κανόνες αυτοί.

Απάντηση του κ. Marin εξ ονόματος της Επιτροπής (9 Δεκεμβρίου 1997)

Σχετικά με τους κανόνες εφαρμογής του προγράμματος MEDA για τη δημοκρατία, παρακαλείται το Αξιότιμο μέλος του Κοινοβουλίου να ανατρέξει στην απάντηση που έδωσε η Επιτροπή στη γραπτή ερώτηση αριθ. Ε-1808/97 του κ. Titley ((EE C 45, 10.2.1998, 105. )). Σύμφωνα με την απάντηση αυτή, 62 δράσεις εγκρίθηκαν για χρηματοδότηση το 1996 ενώ μέχρι σήμερα έχουν εγκριθεί άλλες 32 δράσεις για το 1997.

Εξάλλου, η Επιτροπή επεξεργάσθηκε πρόταση κανονισμού για τις χρηματοδοτήσεις υπέρ της δημοκρατίας και των δικαιωμάτων του ανθρώπου, η οποία εξετάζεται επί του παρόντος από το Συμβούλιο και το Κοινοβούλιο ((EE C 282, 18.9.1997. )). Σε περίπτωση έγκρισης, ο κανονισμός αυτός θα ενισχύσει την εφαρμογή αποτελεσματικών, συνεκτικών και ορατών δράσεων, με τη θέσπιση ευέλικτων, διαφανών και ταχέων διαδικασιών για τη λήψη αποφάσεων χρηματοδότησης.
ΓΡΑΠΤΗ ΕΡΩΤΗΣΗ E-3527/97 υποβολή: Kirsi Piha (PPE) προς την Επιτροπή (12 Νοεμβρίου 1997)

Θέμα: Διαρροή πληροφοριών σχετικά με το πρόγραμμα Agenda 2000 της Επιτροπής προ της επίσημης παρουσίασής του

Η παραληφθείσα την 1.10.1997 απάντηση του Επιτρόπου κ. van der Broek στην γραπτή μου ερώτηση Ε-2669/97 ((ΕΕ C 102, 3.4.1998, 86. )) δεν είναι ικανοποιητική δεδομένου ότι δεν ασχολείται καθόλου με την ουσία της ερώτησής μου, δηλαδή το πρόβλημα της διαρροής πληροφοριών. Ο ίδιος ο κ. van der Broek είχε αρνηθεί κατηγορηματικά να σχολιάσει το περιεχόμενο του εγγράφου Agenda 2000 κατά την συνεδρίαση της Ομάδας του ΦΙΛ η οποία διεξήχθη τον Ιούλιο του τρέχοντος έτους, την εσπέρα της προηγουμένης της επίσημης παρουσίασης του εν λόγω εγγράφου, επικαλούμενος το απόρρητό του. Παρά το γεγονός, όμως, αυτό όλα τα μέσα ενημέρωσης μετέδιδαν την ημέρα εκείνη ιδιαίτερα λεπτομερείς πληροφορίες εν σχέσει με το πρόγραμμα αποκαλύπτοντας, μεταξύ άλλων, ποιες χώρες κατέχουν τις πρώτες θέσεις στον κατάλογο της Επιτροπής.

Αναφορικά με τα ανωτέρω, καταθέτω την ακόλουθη συμπληρωματική ερώτηση (ουσιαστικά, όμως, εκ νέου την αρχική στην οποία δεν έχω ακόμη λάβει απάντηση):

Ποια μέτρα προτίθεται να λάβει η Επιτροπή προκειμένου να εξακριβώσει πώς και γιατί διέρρευσαν πρόωρα λεπτομερή στοιχεία για το περιεχόμενο των ξεχωριστών για κάθε υποψήφια προς ένταξη χώρα εκθέσεων αυτών στη δημοσιότητα;

Απάντηση του κ. Van den Broek εξ ονόματος της Επιτροπής (11 Δεκεμβρίου 1997)

Η Επιτροπή, στην απάντηση που έδωσε στην προηγούμενη ερώτηση του αξιότιμου μέλους, ανέφερε τις προσπάθειες που είχε καταβάλει για να εξασφαλίσει την κατά πρώτο λόγο ενημέρωση του Κοινοβουλίου σχετικά με το πρόγραμμα Agenda 2000, αμέσως μετά από την εκ μέρους της Επιτροπής επίσημη παρουσίαση των επί μέρους γνωμών στους πρέσβεις των υποψήφιων χωρών.

Δυστυχώς, οι διαρροές πληροφοριών δεν είναι δυνατόν να αποφεύγονται πάντοτε, παρά τις καλύτερες προσπάθειες της Επιτροπής. Τέτοιου είδους διαρροές βλάπτουν όχι μόνο την Επιτροπή αλλά και τα λοιπά ενδιαφερόμενα μέρη, και η Επιτροπή λυπάται για την τυχόν προκληθείσα δυσφορία.